SPOROČILO KOMISIJE SVETU

nadaljnji ukrepi k Sklepu Sveta 2011/xxx/EU z dne 12. julija 2011, naslovljenemu na Grčijo za okrepitev in poglobitev fiskalnega nadzora ter poziv Grčiji, naj sprejme ukrepe za zmanjšanje primanjkljaja, ki so potrebni za odpravo čezmernega primanjkljaja (oktober 2011)

UVOD

V tem četrtletnem sporočilu so ocenjeni ukrepi, ki jih je Grčija izvedla in jih načrtuje, da bi izpolnila zahteve iz Sklepa Sveta z dne 12. julija 2011. Ukrepi, ki so bili sprejeti do konca junija 2011, so bili ocenjeni v sporočilu z dne 1. julija 2011[1]. Sporočilo skupaj s poročilom služb Komisije o skladnosti, ki je bilo pripravljeno v povezavi z ECB[2], prispeva tudi k oceni skladnosti z Memorandumom o ekonomskih in finančnih politikah ter Memorandumom o soglasju[3] v okviru sporazuma o posojilu med Grčijo in ostalimi državami članicami euroobmočja. Ta ocena temelji na misiji, ki so jo izvedle službe Evropske komisije v sodelovanju z osebjem MDS in ECB v okviru programa za gospodarsko prilagoditev, in na četrtletnem poročilu, ki ga je 19. avgusta 2011 poslalo grško ministrstvo za finance.

SKLEP SVETA Z DNE 12. JULIJA

Svet je 12. julija 2011 na podlagi členov 126(9) in 136 PDEU sprejel Sklep[4], naslovljen na Grčijo, katerega namen so okrepitev in poglobitev fiskalnega nadzora ter poziv za sprejetje ukrepov za zmanjšanje primanjkljaja, ki so potrebni za odpravo čezmernega primanjkljaja do leta 2014. Z navedenim sklepom je bil prenovljen Sklep iz maja 2010, ki je bil večkrat spremenjen.

V skladu s Sklepom je Grčija morala sprejeti številne posebne ukrepe, s katerimi bi se javnofinančni primanjkljaj obdržal pod naslednjimi zgornjimi mejami:

- 17 065 milijonov EUR (7,8 odstotka BDP na podlagi najnovejših napovedi) v letu 2011;

- 14 916 milijonov EUR (7,0 odstotka BDP) v letu 2012;

- 11 399 milijonov EUR (5,3 odstotka BDP) v letu 2013 in

- 6 385 milijonov EUR (2,9 odstotka BDP) v letu 2014[5][6].

Sklep pojasnjuje, da prihodki od privatizacije niso všteti v prizadevanja za upoštevanje zgornjih mej. Te meje za javnofinančni primanjkljaj so v prenovljenem sklepu ostale nespremenjene.

IZVRšEVANJE PRORAčUNA DO SEPTEMBRA 2011

V okviru programa za gospodarsko prilagoditev se je Grčija zavezala, da bo izpolnjevala četrtletna merila uspešnosti glede javnofinančnega salda in državne primarne porabe ter indikativno merilo glede kopičenja zaostalih plačil dobaviteljem[7].

Merila uspešnosti za konec julija so bila izpolnjena. Državna primarna poraba je znašala 33,5 milijarde EUR, merilo zanjo pa je dovoljevalo 34,7 milijarde EUR. Javni primarni saldo je znašal –4,9 milijarde, merilo pa je bilo –5,1 milijarde EUR. Indikativno merilo glede kopičenja zaostalih plačil ni bilo izpolnjeno, saj so nakopičena zaostala plačila do konca julija 2011 znašala 6,5 milijarde EUR.

Za obdobje do septembra podatki še niso popolni. Vendar pa informacije, ki so na voljo, kažejo, da je bil cilj glede javnega primarnega salda zgrešen z majhnim odstopanjem. Merilo je –5,0 milijarde EUR. Verjetno je bil presežen tudi indikativni cilj nekopičenja domačih zaostalih plačil, saj obstajajo informacije, da zaostala plačila, ki jih dolgujejo država in javne bolnišnice, še naprej naraščajo. Merilo glede državne primarne porabe (44,5 milijarde EUR) je bilo izpolnjeno.

Preglednici 1A in 1B vsebujeta podrobne informacije o izvrševanju proračuna od januarja do julija 2011 ter podatke o izvrševanju državnega proračuna za september 2011.

Preglednica 1A: Izvrševanje proračuna (od januarja do julija 2011)

2010 | 2011 |

Na podlagi denarnega toka (v mio EUR) | januar–julij | Sprememba v % januar–julij |

Skupni prihodki | 29 947 | 28 020 | –6,4 % |

Prihodki pred vračilom | 31 356 | 29 940 | –4,5 % |

Vračilo davka | 2 688 | 3 113 | 15,8 % |

Kapitalski prihodki | 1 276 | 1 173 | –8,1 % |

Odhodki NATO | 3 | 20 |

Skupni odhodki | 42 396 | 43 588 | 2,8 % |

Primarni odhodki | 28 784 | 30 173 | 4,8 % |

Pretekli dolgovi bolnišnic | 190 | 434 |

Izdatki za vojsko in NATO | 228 | 118 |

Uveljavljena jamstva (subjekti zunaj sektorja država) | 80 | 25 | –68,8 % |

Obresti | 8 913 | 10 218 | 14,6 % |

Investicijski odhodki | 4 201 | 2 620 | –37,6 % |

Saldo državnega proračuna | –12 449 | –15 568 | 25,1 % |

Spremembe pri zaostalih plačilih | – | 84 |

Državna primarna poraba | 33 483 | 33 454 | –0,1 % |

Saldo, lokalna uprava (*) | – | 622 | – |

Saldo, socialna varnost (*) | – | –101 | – |

Drugo | – | –24 | – |

(Spremenjen) javnofinančni saldo | – | –15 155 | – |

(Spremenjen) javnofinančni primarni saldo (**) | – | –4 937 | – |

Vir: splošni računovodski urad, grško ministrstvo za finance in lastni izračuni. (*) Na podlagi bančne statistike grške centralne banke (Bank of Greece). (**) Izključena so podjetja v državni lasti in večina zunajproračunskih skladov. |

Preglednica 1B: Izvrševanje proračuna (od januarja do septembra 2011)

2010 | 2011 |

Na podlagi denarnega toka (v mio EUR) | januar–september | Sprememba v % januar–september |

Skupni prihodki | 37 855 | 36 856 | –2,6 % |

Prihodki pred vračilom | 39 758 | 38 898 | –2,2 % |

Vračilo davka | 3 259 | 3 942 | 21,0 % |

Kapitalski prihodki | 1 348 | 1 877 | 39,2 % |

Odhodki NATO | 8 | 23 |

Skupni odhodki | 54 506 | 56 020 | 2,8 % |

Primarni odhodki | 36 757 | 37 807 | 2,9 % |

Pretekli dolgovi bolnišnic | 300 | 434 |

Izdatki za vojsko in NATO | 255 | 182 |

Uveljavljena jamstva (subjekti zunaj sektorja država) | 104 | 32 | –69,2 % |

Obresti | 11 652 | 14 033 | 20,4 % |

Investicijski odhodki | 5 438 | 3 532 | –35,0 % |

Saldo državnega proračuna | –16 651 | –19 164 | 15,1 % |

Državna primarna poraba | 42 854 | 41 987 | -2,0 % |

Vir: splošni računovodski urad, grško ministrstvo za finance in lastni izračuni. |

4. Napovedi za leto 2011 v celoti in za obdobje 2012–2014

V okviru srednjeročne fiskalne strategije, ki je bila sprejeta junija, je vlada načrtovala dodatne ukrepe za zmanjšanje primanjkljaja za skoraj 3 % BDP v letu 2011 poleg ukrepov v vrednosti približno 3 % BDP, ki so bili vključeni že v proračun za leto 2011. Dodatni ukrepi so postali potrebni zaradi napovedi, da bi lahko cilj primanjkljaja za leto 2011 zgrešili z velikim odstopanjem, saj so bili prihodki znatno nižji od načrtovanih, poleg tega pa so tudi nekatere kategorije odhodkov presegale proračunsko zgornjo mejo. Čeprav so se junija ti ukrepi šteli za zadostne za zagotovitev, da se doseže ciljni primanjkljaj za leto 2011, so napovedi Komisije ter osebja MDS in ECB v okviru četrte misije za pregled programa za gospodarsko prilagoditev razkrile, da bo leta 2011 primanjkljaj spet velik. Napovedi so kazale tudi na velike vrzeli za obdobje od leta 2012 do leta 2014.

Ponovni nastanek vrzeli je povzročilo več dejavnikov. Krčenje gospodarstva bo obsežnejše, kot je bilo predvideno junija. Trenutna napoved služb Komisije za leto 2011 je 5,5-odstotno zmanjšanje realnega BDP v primerjavi s 3,8 % iz prejšnjega pregleda. Za leto 2012 se zdaj pričakuje, da se bo gospodarstvo še naprej krčilo, prej pa je bila predvidena zmerna pozitivna rast. Poleg tega se nekateri ukrepi, ki so bili dogovorjeni v okviru srednjeročne fiskalne strategije, niso izvajali, ali pa so zamude pri njihovem izvajanju povzročile negativne spremembe pričakovanih rezultatov za leti 2011 in 2012.

Preglednica 2 povzema številne ukrepe, ki jih je Grčija sprejela ali napovedala, da bi se uskladila z zgornjimi mejami primanjkljaja. V preglednici 3 so številčno predstavljene pomanjkljivosti pri izvajanju po področjih za leti 2011 in 2012, ugotovljene med spremljanjem v okviru misije.

[pic]

Preglednica 3: Spremljanje izvajanja: dejanski rezultati ukrepov, dogovorjenih junija 2011

[pic]

(*) Razmerje do BDP v tem stolpcu je izračunano na podlagi zadnjih podatkov o BDP.

Vir : Službe Komisije.

Ob upoštevanju teh odstopanj in ker je leto skoraj pri koncu, izpolnitev fiskalnega cilja za leto 2011 ni več realna. Vendar se vlada zavezuje, da bo sprejela ukrepe, ki bi morali primanjkljaj za leto 2011 ohraniti med 0,7 in 1,5 odstotka BDP nad ciljno vrednostjo. V letu 2012 bodo fiskalna odstopanja odpravljena, da bo ciljna vrednost dosežena.

Natančneje, grška vlada se zavezuje, da bo pred izplačilom šestega obroka sprejela in izvajala naslednje ukrepe, katerih namen je minimiziranje primanjkljaja, ki bi presegal zgornjo mejo primanjkljaja 17 065 milijonov EUR v letu 2011, in zmanjšanje primanjkljaja za leto 2012 pod 14 916 milijonov EUR:

- zmanjšanje davčnih oprostitev, zlasti neobdavčenih pragov za osebni dohodek, da se v letu 2012 povečajo prihodki za vsaj 2 831 milijonov EUR;

- stalna dajatev na nepremičnine, ki se zaračunava z računi za električno energijo, da se v letu 2011 zbere vsaj 1 667 milijonov EUR, in da se v letih, ki sledijo, zneski še povečajo;

- takojšnja uvedba spremenjene plačne lestvice za javne uslužbence, ki bi prispevala k zmanjšanju odhodkov v letu 2011 za vsaj 101 milijon EUR in omogočila prenos vsaj 552 milijonov EUR za leto 2012, ki bi se prišteli prihrankom iz srednjeročne fiskalne strategije do leta 2015 iz junija 2011. Ta reforma mora zajemati vse uslužbence v javni upravi, razen tistih, za katere velja posebna plačna ureditev (vojska in policija, sodniki in politično osebje, univerzitetno osebje in zdravniki). Neto prihranki upoštevajo učinek tega ukrepa na pobiranje dohodnine in sredstev za socialno varnost ter na bonuse, ki se izplačujejo posebnim kategorijam uslužbencev;

- znižanje osnovnih in dopolnilnih pokojnin ter pavšalnih zneskov, plačanih ob upokojitvi, da se v letu 2011 prihrani vsaj 219 milijonov EUR in v leto 2012 prenese 446 milijonov EUR poleg prihrankov, določenih v srednjeročni fiskalni strategiji;

- poraba iz zelenega sklada, ki se financira s kaznimi za črne gradnje in kršitve predpisov načrtovanja, se omeji, da se v letu 2012 prihrani 360 milijonov EUR.

Poleg tega vlada sprejme in izvaja naslednje ukrepe, ki so bili vključeni v srednjeročno fiskalno strategijo:

- ministrske sklepe ali okrožnice glede ukrepov v zvezi s trošarinami za zemeljski plin, kurilnim oljem in davkom na vozila iz srednjeročne fiskalne strategije;

- ministrske sklepe o enotni ureditvi zdravstvenih storitev za vse sklade socialnega zavarovanja ter povečanju prispevkov za osnovne in dopolnilne pokojnine za upravičence ETAA;

- zakonodaja za pobiranje tako imenovanega „solidarnostnega pribitka“ z zadržanjem;

- ministrski sklepi glede učinkovite uporabe rezervne delovne sile, razširitve sistema za vključitev vseh uslužbencev v javni upravi ter pošiljanje dopisov uslužbencev, ki bodo vključeni v rezervno delovno silo;

- ministrski sklepi za začetek prenehanja, združitve ali znatnega zmanjšanja subjektov. To velja za KED, ETA, ODDY, Nacionalni mladinski inštitut (National Youth Institute), EOMEX, IGME, OSK, DEPANOM, THEMIS, ETHYAGE in ERT;

- ministrski sklepi, ki podrobno določajo merila za invalidnost v skladu z izpolnjevanjem varčevalnih ciljev srednjeročne fiskalne strategije;

- sprejetje pozitivnega seznama farmacevtskih izdelkov, za katere se plačuje iz skladov socialnega zavarovanja.

6. NAPREDEK PRI STRUKTURNIH REFORMAH

Pri strukturnih fiskalnih reformah je bil dosežen napredek, čeprav je bil v nekaterih primerih počasnejši od načrtovanega. Reforme na področju davčne uprave dobivajo zagon in v teku je več ukrepov. Ukrepi, ki jih je vlada do zdaj sprejela, zadevajo predvsem zakonodajo za izboljšanje učinkovitosti davčne uprave in nadzora, vzpostavljanje učinkovitega vodenja projektov in izvajanje strategije proti utaji davkov za ponovno vzpostavitev davčne discipline in izboljšanje spoštovanja davčnih predpisov.

Prenova proračunskih institucij napreduje z reorganizacijo splošnega računovodskega urada. Napredek je bil dosežen tudi pri pravočasnem zagotavljanju fiskalnih podatkov, čeprav je treba kakovost in obseg še nadalje izboljšati. Izboljšati je treba tudi fiskalno upravljanje na strani porabe proračuna, zlasti z registrom obveznosti v posameznih ministrstvih in drugih subjektih, ki ne spadajo v sektor država. Čeprav je objavljanje podatkov o zaostalih plačilih zdaj stalna praksa fiskalne statistike v Grčiji, so potrebne izboljšave glede pravočasnosti podatkov.

7. Privatizacija

Pri izvajanju programa privatizacije je bil dosežen pomemben napredek z vzpostavitvijo strokovno vodenega privatizacijskega sklada. Vendar bodo v letu 2011 prihodki zaradi zamud pri pripravi premoženja za privatizacijo in deloma zaradi slabših razmer na trgu nižji od pričakovanih. Vlada se še naprej zavezuje, da bo do konca leta 2014 dosegla cilj 35 milijard EUR, do konca 2015 pa 50 milijard EUR prihodkov.

Spoštovanje načrtov za fiskalno konsolidacijo in privatizacijo bo prispevalo k doseganju vzdržnega razmerja med javnim dolgom in BDP. Čeprav si bo Grčija morala še naprej prizadevati za fiskalno varčevanje ter bo zmanjševanje razmerja med dolgom in BDP trajalo več let, bi zmanjševanje tega razmerja moralo prispevati k izboljšanju zaupanja trgov v grško gospodarstvo.

Preglednica 4: Načrt privatizacije: dosedanje transakcije

Premoženje | Datum sklenitve posla | Prodane delnice | Preostale delnice v lasti grške vlade | Zbrano (v mio EUR) | V dobrem (v mio EUR) |

OTE | julij 2011 | 10 % | 4 % | 392 | -- |

OPAP 1 (podaljšana licenca za 2020–2030) | oktober 2011 | - | - | 0 | 375 (do konca novembra) + 5 odstotkov bruto prihodkov od iger na srečo med obdobjem podaljšanja (trenutna vrednost se ocenjuje na 86 milijonov EUR). |

OPAP 2 (prodaja nove licence za VLT) | oktober 2011 | - | - | 0 | 474 (do konca novembra) + 86 (do zadnjega četrtletja 2013) |

Preglednica 5: Načrtovani prihodki iz privatizacije

Do konca: | Prihodki iz privatizacije |

(v mio EUR) |

2011 4. četrtletje | 1 700 |

2012 1. četrtletje | 5 000 |

2. četrtletje | 7 000 |

3. četrtletje | 9 000 |

4. četrtletje | 11 000 |

2013 1. četrtletje | 15 000 |

2. četrtletje | 17 000 |

3. četrtletje | 18 000 |

4. četrtletje | 20 000 |

2014 | 35 000 |

2015 | 50 000 |

Opomba: Ponovna privatizacija delnic bank, ki jih država ali HFSF lahko pridobi v okviru dokapitalizacij, ni vključena v načrtovane prihodke iz privatizacije. |

8. SKLEP

Zgornja meja javnofinančnega primanjkljaja (na osnovi ESA95) za leto 2011 iz Sklepa Sveta bo zelo verjetno prekoračena.

Za leto 2012 je vlada pripravila predproračun, katerega namen je doseči cilj iz Sklepa Sveta, in sprejela ukrepe, s katerimi se bo zagotovilo nadaljnje zmanjšanje primanjkljaja v naslednjih letih.

Ne glede na fiskalno odstopanje v letu 2011 Grčija sprejema potrebne ukrepe za izvajanje zahtevanih politik in za to, da ostane na pravi poti, da bi do leta 2014 odpravila čezmerni primanjkljaj, kot to zahteva Sklep Sveta.

PRILOGA I: UKREPI IZ SKLEPA SVETA, KI NAJ BI SE SPREJELI DO KONCA SEPTEMBRA 2011

Ukrepi (kot jih zahteva člen 2(5) Sklepa Sveta) | Napredek |

„Grčija sprejme naslednje ukrepe do konca julija 2011: |

(a) parlamentu se predloži racionalizirana in enotna plačna lestvica, ki se bo uporabljala za državni sektor, lokalne organe in druge agencije in se bo postopoma uvajala 3 leta, z nadomestili, ki ustrezajo produktivnosti in nalogam; | Upoštevano, z zamudo. Predlog o enotni plačni lestvici je bil predložen v obravnavo parlamentu v začetku oktobra. |

(b) srednjeročni načrt zaposlovanja za obdobje do leta 2015 v skladu s pravilom 1 zaposlitve na 5 odhodov (1 na 10 v letu 2011). Načrt bo vključeval strožja pravila za začasno osebje, odpravo praznih delovnih mest in prerazporeditev usposobljenega osebja na prednostna področja ter upošteval podaljšanje delovnega časa v javnem sektorju; | Ni upoštevano. Pravilo 1 zaposlitve na 5 odhodov (1 na 10 v letu 2011) je uradna politika vlade in je bilo določeno z zakonom. Vendar načrti zaposlovanja, ki naj bi prispevali k pripravi prerazporeditev osebja, niso bili pripravljeni. Glede na število odhodov leta 2010 (53 336) bi lahko po pravilu 1 na 10 v celotnem letu 2011 zaposlili 5 333 oseb. Vendar se ocenjuje, da je bilo v prvem in drugem četrtletju leta 2011 število na novo zaposlenih 10 862. |

(c) podrobni akcijski načrt s časovnim okvirom za dokončanje in izvajanje poenostavljenega sistema plačil v skladu s plačami v zasebnem sektorju, s čimer se bo doseglo zmanjšanje skupnega obsega sredstev za plače. Ta načrt temelji na rezultatih poročila, ki sta ga objavila ministrstvo za finance in enotni plačilni organ. Zakonodaja o poenostavljenem sistemu plačil se bo postopno uvajala 3 leta. Plače zaposlenih v podjetjih v državni lasti morajo biti skladne z novo plačilno lestvico za javni sektor. | Delno upoštevano, z zamudo. Predlog zakona o izvajanju poenostavljenega sistema plačil je bil parlamentu predložen v začetku oktobra in pričakuje se, da bo kmalu sprejet. |

(d) okrepitev inšpektorata za delo, v katerem je zaposleno samo usposobljeno osebje in ima postavljene kvantitativne cilje glede števila pregledov, ki jih je treba opraviti; | Ni upoštevano. Ekonomska pilotna študija še ni bila izvedena. |

(e) akt o spremembi glavnih parametrov pokojninskega sistema, da se omeji povečanje porabe javnega sektorja za pokojnine v obdobju 2009-2060 na manj kot 2,5 % BDP, če se pri dolgoročnih projekcijah pokaže, da bi napovedano povečanje javnih odhodkov za pokojnine preseglo to vrednost. Nacionalni aktuarski organ nadaljuje s predložitvijo dolgoročnih projekcij odhodkov za pokojnine do leta 2060 v okviru sprejete reforme. Projekcije zajemajo glavne dopolnilne (pomožne) sheme (ETEAM, TEADY, MTPY), ki temeljijo na celovitih podatkih, ki jih je zbral in obdelal nacionalni aktuarski organ; | V teku. Nacionalni aktuarski organ pripravlja dolgoročne projekcije za osnovne in dopolnilne pokojnine. Aktuarske študije za vse dopolnilne pokojnine in pokojninske projekcije za osnovne in dopolnilne pokojninske sklade je treba delovni skupini za spremljanje predložiti do 25. oktobra 2011 za strokovni pregled novembra. |

(f) revizija seznama fizično in psihično zahtevnih poklicev s ciljem, da bi poklici s tega seznama zajemali največ 10 % zaposlenih; novi seznam zahtevnih in nevarnih poklicev bo od 1. avgusta 2011 veljal za vse sedanje in prihodnje zaposlene; | V teku, z nekaj zamude. Odbor je analiziral merila drugih držav EU za klasifikacijo poklicev kot nevarnih, pregledal sedanji seznam v Grčiji in predlagal odstranitev več poklicev s seznama. Prvi del novega seznama naj bi bil objavljen do oktobra 2011. Organi so navedli, da naj bi seznam nevarnih poklicev zajemal manj kot 9 % zaposlenih. |

(g) zakonodaja za ustanovitev enotnega organa za javna naročila, katerega naloge, cilji, pristojnosti in pooblastila kot tudi rok za začetek veljavnosti so v skladu z akcijskim načrtom; | Upoštevano. Zakon 4013/2011 o ustanovitvi osrednjega organa za javna naročila je parlament sprejel 6. septembra, objavljen pa je bil v Uradnem listu Helenske republike št. 204 z dne 15. 9. 2011. |

(h) nadaljnji ukrepi za spodbujanje uporabe generičnih zdravil z obveznim e-izdajanjem receptov na podlagi aktivnih snovi in cenejših generičnih zdravil, če so na voljo; povezovanje nižje stopnje delitve stroškov z generičnimi zdravili, katerih cena je precej nižja od referenčne cene (pod 60 odstotki referenčne cene), na podlagi izkušenj v drugih državah članicah EU; določitev najvišje cene generičnih zdravil na 60 odstotkov cene zdravil z blagovno znamko, ki vsebujejo podobno aktivno snov; | Še ni bilo urejeno, čeprav cene generičnih zdravil zdaj znašajo 63 % cene izvirnih zdravil, nova politika pa določa ceno izvirnih zdravil brez patenta na 75 % patentne cene. |

(i) objava popisa premoženja v državni lasti, vključno z deleži v podjetjih, ki kotirajo oziroma ne kotirajo na borzi, in komercialno donosnimi nepremičninami in zemljo. Ustanoviti je treba generalni sekretariat za razvoj nepremičnin, katerega namen je izboljšanje upravljanja nepremičninskih sredstev, odprava obremenitev in priprava na privatizacijo; | Delno upoštevano. Popis premoženja v državni lasti je v pripravi. Sekretariat je bil pravno ustanovljen (z Zakonom 3965/2011), vendar seznam pristojnosti v zvezi z operativno vlogo novega organa ni bil poslan. Njegovo natančno vlogo je še treba podrobneje opredeliti. |

(j) srednjeročna fiskalna strategija do konca leta 2015, kakor je opisana v Prilogi I k temu sklepu, in zadevni izvedbeni akti. Srednjeročna fiskalna strategija določa trajne ukrepe za fiskalno konsolidacijo, ki zagotavljajo, da zgornja meja primanjkljaja za obdobje 2011–2015, kakor je bila določena s Sklepom Sveta, ne bo presežena ter da se bo razmerje med dolgom in BDP trajnostno manjšalo; | Delno upoštevano. |

(k) privatizacija premoženja, vrednega vsaj 390 milijonov EUR; sprejetje privatizacijskega programa, katerega cilj je zbrati vsaj 15 milijard EUR do konca leta 2012, 22 milijard EUR do konca leta 2013, 35 milijard EUR do konca leta 2014 in vsaj 50 milijard EUR do konca leta 2015; prihodki od privatizacije premoženja (nepremičnine, koncesije in finančno premoženje) se uporabijo za odplačilo dolga in ne bodo zmanjšali prizadevanj za fiskalno konsolidacijo za izpolnitev zgornjih mej primanjkljaja iz člena 1(2); | Ni upoštevano. Cilj za pridobitev sredstev iz privatizacije do konca julija je bil dosežen s prodajo 10 odstotkov kapitalskega deleža OTE, družbe za telekomunikacije. Vendar merilo uspešnosti za konec septembra ni bilo izpolnjeno, projekcije pa nakazujejo, da cilj za konec decembra 2011 (5 milijard EUR) prav tako ne bo izpolnjen. |

(l) ustanovitev sklada za privatizacijo z dobrim upravljanjem, da bi se pospešil proces privatizacije ter zagotovila nepovratnost in profesionalno vodenje. Sklad pridobi pravno lastništvo nad premoženjem, namenjenim za privatizacijo. Sklad ne more upravljati s premoženjem na način, ki bi oviral njegov namen, t.j. privatizacijo premoženja; | Upoštevano. Sklad Helenske republike za razvoj premoženja je bil ustanovljen z Zakonom 3986/2011 in deluje že skoraj dva meseca. |

(m) zakonodajni akti o zapiranju, združevanju in zmanjševanju nedonosnih subjektov; | Delno upoštevano. Vlada je učinkovito sprejela zakonodajo za zapiranje, združevanje in zmanjševanje teh subjektov. Kljub temu so prihranki, ki se pričakujejo od te prenove, nižji od načrtovanih v srednjeročni fiskalni strategiji. |

(n) ukrepi za okrepitev nadzora nad odhodki: sklep, ki določa usposobljenost in odgovornosti računovodij, ki se jih imenuje v vseh resornih ministrstvih in katerih naloga je zagotavljati trden finančni nadzor; | Upoštevano. |

(o) nova merila in pogoji za pogodbe, ki jih skladi socialnega zavarovanja sklepajo z vsemi ponudniki zdravstvenih storitev, katerih namen je zagotovitev ciljnega zmanjšanja porabe; vpeljava skupne nabave zdravstvenih storitev in blaga, da bi se s sporazumi o količinskih popustih doseglo znatno zmanjšanje odhodkov za vsaj 25 odstotkov v primerjavi z letom 2010; | V teku. |

(p) objava zavezujočih smernic glede izdajanja receptov za zdravnike na podlagi mednarodnih smernic za zagotovitev stroškovno učinkovite uporabe zdravil; objava in stalno posodabljanje pozitivnega seznama zdravil, za katere se dobi povračilo; | V teku, z nekaj zamude. Pripravljenih je bilo veliko smernic glede izdajanja receptov in čakajo na končno potrditev nacionalnega sveta za zdravje. Vendar pa niso bile objavljene in niso zavezujoče. To lahko ogrozi njihovo učinkovitost. Septembra 2011 so bila z nekaj zamude in po več krogih posvetovanj in sprememb objavljena merila za pozitivni cenovni seznam in sistem referenčnih cen za povračila. Sledi izvajanje sistema referenčnih cen in pozitivnega seznama.. |

(q) priprava kratkoročnega do srednjeročnega načrta za reorganizacijo in prestrukturiranje bolnišnic, da bi se zmanjšala sedanja neučinkovitost, uporabile ekonomije obsega in izboljšala kakovost oskrbe pacientov. Cilj je zmanjšati bolnišnične stroške za vsaj 10 odstotkov v letu 2011 in dodatnih 5 odstotkov v letu 2012. | V teku. Uvedeno je bilo skupno upravljanje bolnišnic, s tem pa se je število upravnih odborov zmanjšalo na 81. Skupno upravljanje je prvi korak pri prestrukturiranju in reorganizaciji bolnišnic. Organi morajo zdaj začeti usmerjati in specializirati bolnišnice in oddelke v nacionalnem zdravstvenem sistemu, vključno z urgentnimi oddelki, ter pregledovati in zagotavljati mobilnost osebja, da se zagotovijo večji prihranki. To se je šele začelo in se mora v prihodnjem letu začeti polno izvajati, če je možno na podlagi načrta, ki ga predlaga delovna skupina, oblikovana za ta namen. |

Ukrepi (kot jih zahteva člen 2(6) Sklepa Sveta) | Napredek |

„Grčija sprejme naslednje ukrepe do konca septembra 2011: |

(a) proračun za leto 2012 v skladu s srednjeročno fiskalno strategijo in ciljem upoštevati zgornje meje primanjkljaja iz člena 1(2); | Upoštevano [predložen predlog proračuna]. |

(b) zmanjšanje davčnih ovir za združitve in prevzeme; | Ni upoštevano. V memorandumu o soglasju iz oktobra 2011 je ta zahteva odvisna od kvantifikacije njenih fiskalnih posledic. |

(c) poenostavitev postopka carinjenja za izvoz in uvoz; | Poteka. Vlada je sprejela ministrski sklep za poenostavitev postopkov izvoza (uradni list 1868/B/24-08-2011). Poleg tega je bil v prvem tednu oktobra 2011 v pripravi za objavo ministrski sklep o pogojih za izvajanje poenostavljenih postopkov za uvoz. |

(d) dodatno povišanje stopenj črpanja strukturnih in kohezijskih skladov; | Delno upoštevano. Polletni cilj glede predložitve zahtevkov za 5 velikih projektov je bil izpolnjen. Vendar je bil polletni cilj stopnje črpanja strukturnih in kohezijskih skladov EU zgrešen za 478 milijonov EUR. Kljub temu se pričakuje, da se lahko letni cilj stopnje črpanja v višini 3,35 milijarde EUR še vedno izpolni, delno zaradi povečanja stopnje sofinanciranja. Predloženi so bili tudi podatki o izdatkih za ukrepe državne pomoči de minimis, ki niso ciljno usmerjeni. Zahtevki za plačilo, predloženi strukturnim skladom EU v prvi polovici leta 2011 niso izpolnili cilja. |

(e) popolno izvajanje programa boljše pravne ureditve, da se za 20 % zmanjša upravno breme (glede na leto 2008); | Upoštevano. V prvem tednu oktobra 2011 je bil predlog zakona predložen v parlamentu. Predlog zakona, ki so ga ocenile službe Komisije, ne vključuje prenove zakonodaje kot orodja boljše pravne ureditve in ne določa objave letnega poročila o boljši pravni ureditvi. V zvezi z ocenami učinka predlog zakona ne določa vrednotenja ocene učinka s strani neodvisnega organa. Sicer pa je predlog na splošno skladen z zahtevami memoranduma o soglasju. |

(f) zakonodajni akti o zapiranju, združevanju in zmanjševanju velikih nedonosnih subjektov; | Delno upoštevano. Vlada je učinkovito sprejela zakonodajo za zapiranje, združevanje in zmanjševanje teh subjektov. Vendar so prihranki, ki se pričakujejo od te prenove, nižji od načrtovanih v srednjeročni fiskalni strategiji. |

(g) ukrepi za zmanjšanje stroškov javnih naročil in tretjih oseb v podjetjih v državni lasti, posodobitev tarif, ustanavljanje novih poslovnih dejavnosti ter zmanjšanje stroškov za osebje z dokončanjem in izvajanjem načrta za omejevanje zaposlovanja. Preveliko število osebja, ki se ga ne da zmanjšati s pravilom 1 zaposlitve na 5 odhodov (1 na 10 v letu 2011), se bo obravnavalo z neprostovoljnim odpuščanjem in dopusti (rezervna delovna sila). To pravilo je brez sektorskih izjem; velja tudi za osebje, premeščeno iz javnih podjetij v druge vladne subjekte potem ko je ASEP preveril poklicno usposobljenost na podlagi svojih običajnih ocenjevalnih meril. Osebje, ki predstavlja rezervno delovno silo, največ 12 mesecev prejema 60 odstotkov osnovne plače, po tem obdobju pa je odpuščeno; | V teku. Zakon, ki uvaja rezervno delovno silo, je bil sprejet v parlamentu. Vendar za zdaj še noben javni subjekt osebja ni premaknil v rezervno delovno silo. |

(h) pravni okvir, ki omogoča hitro dodelitev rabe zemljišč in pospešuje registracijo zemljišč v državni lasti; | V teku. |

(i) pravni akt, ki omogoča spodbujanje naložb v sektor turizma (turistični kraji in sekundarne turistične namestitve) in bi skupaj z zakonom o rabi zemljišč omogočil pospešitev procesa privatizacije zemljiških parcel, s katerimi upravlja grška agencija za turistične nepremičnine (ETA); | Upoštevano. Akt je bil vključen v drugi sveženj zakonodajnih predlogov o izvajanju, ki je bil sprejet avgusta 2011. |

(j) zaključek funkcionalnega pregleda obstoječih socialnih programov; ocena rezultatov druge in končne faze neodvisnega funkcionalnega pregleda osrednje uprave s strani vlade; zakonodaja in ukrepi za izvajanje operativnih priporočil za prvo fazo funkcionalnega pregleda javne uprave na osrednji ravni in celovitega pregleda obstoječih socialnih programov; | Zamuda. Na voljo je poročilo, ki ga je pripravil OECD. Ocena rezultatov poteka ob pripravi akcijskega načrta. |

(k) podroben pregled delovanja sekundarnih/dopolnilnih javnih pokojninskih skladov, vključno s socialnimi skladi in shemami enkratnih pavšalnih plačil. Cilj pregleda je stabilizirati odhodke za pokojnine, zagotoviti proračunsko nevtralnost teh shem ter zagotoviti srednjeročno in dolgoročno vzdržnost sistema. V okviru pregleda se doseže: dodatno zmanjšanje števila obstoječih skladov; odpravo neravnovesij v skladih s primanjkljajem; stabilizacijo trenutne porabe na trajnostni ravni z ustreznimi prilagoditvami, do katerih naj bi prišlo po 1. januarju 2012; dolgoročno vzdržnost sekundarnih shem s strogo povezavo med prispevki in storitvami; | V teku, z nekaj zamude. Vlada čaka z začetkom zakonodajnega postopka prenove dopolnilnih pokojnin v skladu z memorandumom o soglasju, da se dokončajo aktuarske študije za dopolnilne pokojninske sklade. Zakonodajni postopek naj bi se zaključil do konca leta, novi predpisi pa naj bi začeli veljati s 1. januarjem 2012. Medtem vlada uvaja zmanjšanje osnovnih, pomožnih in pavšalnih pokojnin. |

(l) opredelitev shem, pri katerih pavšalni zneski, plačani ob upokojitvi, niso skladni s plačanimi prispevki, da se plačilo prilagodi do konca decembra 2011; |

(m) nadaljnji ukrepi za stroškovno učinkovito razširitev e-izdajanja receptov, diagnostike in napotitve zdravnikov na vse sklade socialnega zavarovanja, zdravstvene domove in bolnišnice; vlada v skladu s pravili EU o javnih naročilih opravi razpisne postopke, ki so potrebni za izvajanje celovitega in enotnega informacijskega sistema zdravstvenega varstva (e-sistem zdravstvenega varstva); | V teku. Nekateri predlogi e-zdravstvenih projektov so bili potrjeni v okviru programa za digitalno konvergenco, ki naj bi se začel izvajati v naslednjih mesecih. Med naslednjim pregledom se bo ugotavljalo, ali so se začeli izvajati. |

(n) nadaljnji ukrepi za zagotovitev, da vsaj 30 odstotkov količine zdravil, ki jih porabijo javne bolnišnice, sestavljajo generična zdravila, katerih cena je nižja od cene podobnih zdravil z blagovno znamko, in zdravila brez patenta, pri čemer bi morale zlasti vse javne bolnišnice farmacevtske izdelke obvezno nabavljati na podlagi aktivne snovi; | V teku. Uporaba generičnih zdravil v bolnišnicah se povečuje in zajema 17 % skupnih izdatkov za farmacevtske proizvode v bolnišnicah. Med bolnišnicami obstajajo še vedno velike razlike (med manj kot 10 % in več kot 60 %). Vlada je objavila prvi e-razpis za zdravila po aktivnih snoveh, kar lahko privede do morebitnih velikih prihrankov in povečane uporabe generičnih zdravil v bolnišnicah. |

(o) odločitve o ustanovitvi enotnega organa za javna naročila (SPPA) in določitvi funkcij njegovega osebja ter organizaciji človeških virov in storitev organa v skladu z določbami zakona o SPPA; imenovanje članov SPPA. | V teku. Grška vlada je sporočila, da bodo predlogi ministrskih sklepov pripravljeni do konca oktobra 2011. |

(p) objava mesečnih podatkov o premikih osebja (prihodi, odhodi, premestitve med subjekti) za številne vladne službe. | Delno upoštevano. Na voljo so četrtletni podatki o premikih osebja. |

[1] COM(2011) 422 konč.

[2] „The Economic Adjustment Programme for Greece – Fifth Review“, European Economy–Occasional Paper . Bralcu je v navedenem dokumentu na voljo podrobnejša ocena razvoja na področju makroekonomske, finančne, fiskalne in strukturne reforme.

[3] Memorandum o ekonomskih in finančnih politikah ter Memorandum o soglasju glede posebnih gospodarskopolitičnih pogojev z dne 3. maja, posodobljen 2. julija 2011.

[4] Še ni objavljeno v Uradnem listu .

[5] Razmerja do BDP so okvirna. V Sklepu Sveta se razmerja do BDP sklicujejo na podatke o nominalnem BDP, ki so bili na voljo julija 2011: 7,6, 6,5, 4,8 oziroma 2,6 odstotka BDP za obdobje od leta 2011 do leta 2014.

[6] Sklep tudi zahteva, da letno povečanje konsolidiranega bruto javnega dolga ne preseže 17 365 milijonov EUR v letu 2011, 15 016 milijonov EUR v letu 2012, 11 599 milijonov EUR v letu 2013 in 7 885 milijonov EUR v letu 2014.

[7] Obstajajo tudi merila uspešnosti glede prihodkov iz privatizacije, jamstev, ki jih je odobrila osrednja vlada, dolga osrednje vlade in zaostalih plačil zunanjega dolga. Teh to sporočilo ne obravnava. Glej prej navedeno poročilo o skladnosti.